মরছে হাজার হাজার মুরগি, হু হু করে ছড়াচ্ছে বার্ড-ফ্লু, জারি সতর্কতা

ওয়েব ডেস্ক: অন্ধ্রপ্রদেশে বার্ড ফ্লু-র (Bird Flu) সংক্রমণ ক্রমশ বাড়ছে। ফলে রাজ্যের বিভিন্ন জেলায় চূড়ান্ত সতর্কতা জারি করা হয়েছে। রাজ্যের প্রশাসনের প্রাথমিক তদন্তে জানা গিয়েছে, অন্ধ্রের (Andhra Pradesh) সাতটি গ্রামে অবস্থিত একাধিক মুরগির খামারে (Chicken Farm) এই ভাইরাস ছড়িয়ে পড়েছে। এর মধ্যে পাঁচটি সংক্রমিত এলাকা চিহ্নিত করে সেখানে প্রতিরোধমূলক ব্যবস্থা নেওয়া হয়েছে বলে খবর।

প্রশাসন সূত্রে জানা গিয়েছে, এলুরু, এনটিআর, পশ্চিম গোদাবরী-সহ বেশ কয়েকটি জেলায় ইতিমধ্যেই বার্ড ফ্লু-র প্রাদুর্ভাব দেখা দিয়েছে। কুর্নুল জেলায় হাঁসের খামারে প্রথম এই ভাইরাস শনাক্ত হয়েছে। পূর্ব গোদাবরীর কানুরুতে তিনটি মুরগির খামারে সংক্রমণের খবর পাওয়া গেছে। এছাড়া, এনটিআর জেলার গামপালাগুড়েম, পশ্চিম গোদাবরীর ভেলপুরু এবং এলুরু জেলার বাদামপুড়ির একটি খামারে বার্ড ফ্লু ভাইরাসের উপস্থিতি নিশ্চিত করা হয়েছে।

আরও পড়ুন: মহন্ত সত্যন্দ্র দাসের দেহ সরযূ নদীতে ভাসানো নিয়ে বিতর্ক, উঠল দূষণ ছড়ানোর অভিযোগ

যেসব এলাকায় বার্ড ফ্লু ধরা পড়েছে, সেগুলিকে ‘কনটেনমেন্ট জোন’ (Containment Zone) ঘোষণা করেছে স্থানীয় প্রশাসন। আপাতত পাঁচটি এলাকাকে এই তালিকায় অন্তর্ভুক্ত করা হয়েছে। সংক্রমণ রুখতে ওইসব এলাকায় মুরগির মাংস বিক্রি সম্পূর্ণভাবে নিষিদ্ধ করা হয়েছে। এছাড়া, সংক্রমণ যাতে ভয়াবহ রূপ না নেয়, সেজন্য স্থানীয় প্রশাসনিক আধিকারিকদের কঠোর নজরদারি চালানোর নির্দেশ দেওয়া হয়েছে। এলাকাগুলিতে যেকোনও ধরনের উপসর্গের ওপর বিশেষ নজর রাখা হচ্ছে, যাতে দ্রুত প্রয়োজনীয় ব্যবস্থা নেওয়া যায়।

সূত্রের খবর, বার্ড ফ্লু সংক্রমণের কারণে এখনও পর্যন্ত অন্ধ্রপ্রদেশে প্রায় সাড়ে ৫ লক্ষ হাঁস এবং মুরগির মৃত্যু হয়েছে। সংক্রমণ যাতে আরও না ছড়ায়, সে জন্য প্রশাসন দেড় লক্ষের বেশি মুরগিকে নিধন করেছে। বিশেষজ্ঞদের মতে, এই ভাইরাস দ্রুত ছড়িয়ে পড়তে পারে, তাই প্রতিটি সংক্রমিত এলাকাকে নজরদারির আওতায় রাখা হয়েছে।